ที่ประชุมคณะกรรมการตรวจสอบ ครั้งที่ 1/2551 เมื่อวันที่ 25 มกราคม 2551
ได้ประเมินความเพียงพอของระบบควบคุมภายในของบริษัทฯ
โดยสรุปความเห็นเกี่ยวกับความเพียงพอของระบบควบคุมภายใน เป็น 5 ส่วน ดังนี้

ส่วนที่ 1 องค์กรและสภาพแวดล้อม

เป้าหมายการดำเนินธุรกิจของบริษัทฯ ถูกกำหนดขึ้นอย่างชัดเจน เป็นไปได้ วัดผลได้ โดยบริษัทฯ
มีการจัดโครงสร้างองค์กรที่ช่วยให้ฝ่ายบริหารดำเนินงานอย่างมีประสิทธิภาพเพื่อช่วยให้บรรลุเป้าหมายที่ตั้งไว้
โดยมีข้อกำหนดและบทลงโทษห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
บริษัทฯ มีนโยบายและระเบียบวิธีปฏิบัติงานในธุรกรรมด้านการเงิน
การจัดซื้อและการบริหารจัดการที่คำนึงถึงความเป็นธรรมต่อคู่ค้า เพื่อประโยชน์ของบริษัทฯ

ส่วนที่ 2 การบริหารความเสี่ยง

การบริหารความเสี่ยงของบริษัทฯ จัดทำโดยการประเมินความเสี่ยงในการประกอบธุรกิจ
ทั้งที่เป็นปัจจัยภายในและปัจจัยภายนอกอย่างสม่ำเสมอ
โดยวิเคราะห์ถึงสาเหตุที่ทำให้เกิดปัจจัยความเสี่ยง กำหนดมาตรการบริหารความเสี่ยง
รวมถึงติดตามการปฏิบัติตามแผนการบริหารความเสี่ยง

ส่วนที่ 3 การควบคุมการปฏิบัติงานของฝ่ายบริหาร

การปฏิบัติงานของฝ่ายบริหาร มีการแบ่งแยกหน้าที่ความรับผิดชอบด้านการอนุมัติ
การบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน ออกจากกันโดยเด็ดขาด

การอนุมัติการทำธุรกรรมของบริษัทฯ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว จะคำนึงถึงประโยชน์สูงสุดของบริษัทฯ
และพิจารณาเสมือนหนึ่งเป็นรายการที่กระทำกับบุคคลทั่วไป

ส่วนที่ 4 ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ อย่างเพียงพอเพื่อประกอบการตัดสินใจของคณะกรรมการ
กรรมการบริษัทจะได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณา
ก่อนการประชุมล่วงหน้าโดยเฉลี่ย 7 วัน เอกสารประกอบการบันทึกบัญชีและบัญชีต่างๆ
จัดเก็บไว้อย่างเป็นหมวดหมู่ และจัดขึ้นตามนโยบายบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจ

ส่วนที่ 5 ระบบการติดตาม

บริษัทฯ จัดให้มีการติดตามผลการดำเนินงานทั่วไป โดยเปรียบเทียบกับเป้าหมายการดำเนินธุรกิจ
การตรวจสอบการปฏิบัติตามระบบการควบคุมภายในที่มีขึ้นอย่างสม่ำเสมอ
โดยผู้ตรวจสอบภายในต้องจัดทำรายงานผลการตรวจสอบเสนอโดยตรงต่อคณะกรรมการตรวจสอบและผู้ถูกตรวจสอบ
หากมีการตรวจสอบพบข้อบกพร่องอันเป็นสาระสำคัญ จะต้องรายงานต่อคณะกรรมการตรวจสอบ
ในระยะเวลาอันสมควร
รวมถึงการรายงานความคืบหน้าในการปรับปรุงข้อบกพร่องดังกล่าวต่อฝ่ายบริหารด้วย

รายงานของคณะกรรมการตรวจสอบ ประจำปี 2550

เสนอ ผู้ถือหุ้น บริษัท พัฒน์กล จำกัด (มหาชน)

คณะกรรมการตรวจสอบ ขอเสนอรายงานของคณะกรรมการตรวจสอบประจำปี สิ้นสุดวันที่ 31
ธันวาคม 2550 ดังนี้

คณะกรรมการบริษัท พัฒน์กล จำกัด (มหาชน)
ได้แต่งตั้งคณะกรรมการตรวจสอบของบริษัทประกอบด้วยคณะกรรมการที่มิได้ดำรงตำแหน่งในคณะกรรมการบริหารซึ่งไม่มีส่วนได้เสียในการเป็นผู้ถือหุ้นจำนวน
3 คน คือ นายสุชาติ สุขสุมิตร เป็นประธานคณะกรรมการตรวจสอบ นายวีระชัย ศรีขจร
และนายปรีชา จันทรางกูร เป็นกรรมการ ในปี 2550
คณะกรรมการตรวจสอบได้จัดให้มีการประชุมทั้งหมด 10 ครั้ง
ผลการปฏิบัติงานของคณะกรรมการตรวจสอบมีสาระสำคัญ สรุปได้ดังนี้

1.  การกำกับดูแลกิจการ บริษัท ได้ปฏิบัติตามหลักการกำกับดูแลกิจการที่ดี
    เพื่อให้มีความโปร่งใสและมีจริยธรรมก่อให้เกิดความเชื่อมั่นแก่ผู้ถือหุ้น ผู้ลงทุน
    และผู้เกี่ยวข้องทุกฝ่าย บริษัทได้เขียนนโยบายการกำกับดูแลกิจการที่ดีไว้เป็นลายลักษณ์อักษร
    ตั้งแต่ปี 2547 เป็นต้นมา ตามที่ปรากฏใน 56-1

2.  การกำกับดูแลและสอบทานงบการเงิน คณะกรรมการตรวจสอบ
    ได้พิจารณาสอบทานงบการเงินรายไตรมาสและงบการเงินประจำปี 2550
    ร่วมกับฝ่ายบริหารและผู้สอบบัญชี เพื่อให้มั่นใจว่า รายงานทางการเงินของบริษัทฯ
    และงบการเงินรวม ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองโดยทั่วไป
    มีการเปิดเผยข้อมูลอย่างเพียงพอ ครบถ้วน ถูกต้อง เชื่อถือได้ และทันเวลา
    นอกจากนี้ได้สอบทานการเปิดเผยรายการระหว่างกันของบริษัทฯกับบริษัทที่เกี่ยวข้องกัน
    เพื่อให้มั่นใจว่าบริษัทฯได้ดำเนินตามเงื่อนไขธุรกิจและหลักเกณฑ์ที่ตลาดหลักทรัพย์กำหนด

3.  การกำกับดูแลการบริหารความเสี่ยง
    คณะกรรมการตรวจสอบได้กำกับดูแลการบริหารความเสี่ยงด้านลูกหนี้คงค้าง
    ด้านการจัดการกระแสเงินสด และด้านโครงสร้างการกู้ยืมของบริษัท
    โดยประเมินการบริหารความเสี่ยงเป็นรายเดือนตามปัจจัยความเสี่ยงหรือโอกาสที่จะเกิดความเสี่ยง
    และประเมินผลกระทบที่เกิดจากความเสี่ยง
    รวมทั้งเสนอแนวทางในการจัดการความเสี่ยงดังกล่าว
    ซึ่งคณะกรรมการตรวจสอบยังไม่พบความเสี่ยงอันมีผลกระทบต่อการดำเนินธุรกิจที่เป็นสาระสำคัญ

4.  การประเมินระบบการควบคุมภายใน
    ผลการประเมินระบบการควบคุมภายในสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและรายงานประจำปี
    ว่าไม่พบประเด็นปัญหาหรือข้อบกพร่องที่เป็นนัยสำคัญ

5.  การกำกับดูแลงานตรวจสอบภายใน ได้สอบทานการปฏิบัติงานของส่วนตรวจสอบภายใน
    เพื่อให้ส่วนตรวจสอบภายในปฏิบัติงานอย่างมีประสิทธิผลและเป็นอิสระ

6.  การคัดเลือกผู้สอบบัญชี
    คณะกรรมการตรวจสอบได้พิจารณาร่วมกับคณะกรรมการบริษัทแต่งตั้งสำนักงานสอบบัญชี ดี ไอ
    เอ เป็นผู้สอบบัญชีของบริษัท ประจำปี 2551 อีกวาระหนึ่ง
    และกำหนดค่าตอบแทนตามจำนวนที่เหมาะสม

  วันที่ 28 กุมภาพันธ์ 2551

  ในนามคณะกรรมการตรวจสอบ

  []

  ( นายสุชาติ สุขสุมิตร )

  ประธานคณะกรรมการตรวจสอบ